b'\n_START_ARTICLE_\nMaailman rauha (patsas)\n_START_SECTION_\nVeistoksen vastaanotto\n_START_PARAGRAPH_\nYlipormestari Raimo Ilaskivi totesi patsaasta: "Se on voimakas ja puhutteleva, mutta my\xc3\xb6s keskustelua aiheuttanut ty\xc3\xb6." Patsaan liikanimi kansan suussa on Lasse Lehtisen mukaan \xe2\x80\x9dkatiskavarkaat\xe2\x80\x9d._NEWLINE_Patsaan nyrkki\xc3\xa4 herist\xc3\xa4vien hahmojen tulkitaan edustavan eri maanosia, mutta joukosta puuttuu Aasian edustaja. Patsaan malliksi kulttuuritoimittaja Hannu Marttila on tulkinnut Pariisin Luxembourgin puiston suihkul\xc3\xa4hteen keskell\xc3\xa4 olevan Jean-Baptiste Carpeaux\'n veistoksen Nelj\xc3\xa4 maanosaa.\n_START_SECTION_\nTervaus\n_START_PARAGRAPH_\nPatsaan tervasivat torstaina 10. lokakuuta 1991 Aleksis Kiven p\xc3\xa4iv\xc3\xa4n\xc3\xa4 kello 16 alkaen valtiotieteiden ylioppilas Jari Kajas, oikeustieteen ylioppilas Mikael Jungner ja l\xc3\xa4\xc3\xa4ketieteen ylioppilas Sara Hirvel\xc3\xa4. Tervan p\xc3\xa4\xc3\xa4lle oli laitettu h\xc3\xb6yheni\xc3\xa4. Poliisi saapui paikalle 16.25 ja tilaisuus kesti kello 16.40:een, jolloin kaikki kolme kuljetettiin poliisiautossa pois._NEWLINE_Itse\xc3\xa4\xc3\xa4n H\xc3\xb6yhenryhm\xc3\xa4ksi kutsuneen joukon mielest\xc3\xa4 patsas on ruma, eik\xc3\xa4 sovi ymp\xc3\xa4rist\xc3\xb6\xc3\xb6n. T\xc3\xb6hrij\xc3\xb6iden tarkoituksena oli l\xc3\xa4hett\xc3\xa4\xc3\xa4 terveisi\xc3\xa4 Helsingin kaupunginvaltuustolle. Ryhm\xc3\xa4n mielest\xc3\xa4 Helsinki teki virheen ottaessaan patsaan vastaan samaan aikaan kun kommunismi oli p\xc3\xa4\xc3\xa4ttym\xc3\xa4ss\xc3\xa4 It\xc3\xa4-Euroopassa.\n_START_SECTION_\nR\xc3\xa4j\xc3\xa4ytysyritys\n_START_PARAGRAPH_\nPatsas yritettiin r\xc3\xa4j\xc3\xa4ytt\xc3\xa4\xc3\xa4 kaasupullolla 9.\xe2\x80\x9310. toukokuuta 2010 v\xc3\xa4lisen\xc3\xa4 y\xc3\xb6n\xc3\xa4 puoleny\xc3\xb6n aikaan. Poliisi tutki tapausta t\xc3\xb6rke\xc3\xa4n\xc3\xa4 vahingonteon yrityksen\xc3\xa4. Toukokuussa 2016 er\xc3\xa4s muusta rikoksesta tuomiota k\xc3\xa4rsiv\xc3\xa4 vanki tunnusti r\xc3\xa4j\xc3\xa4ytysyrityksen ja h\xc3\xa4nt\xc3\xa4 vastaan nostetaan siit\xc3\xa4 syyte.'